Document ID: 32013R0657

KOMISIJOS ĮGYVENDINIMO REGLAMENTAS (ES) Nr. 657/2013
2013 m. liepos 10 d.
kuriuo iš dalies keičiamas Įgyvendinimo reglamentas (ES) Nr. 1079/2012, kuriuo nustatomi bendrame Europos danguje naudojamų kalbinio ryšio kanalų išskirstymo reikalavimai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 552/2004 dėl Europos oro eismo valdymo tinklo sąveikos (sąveikos reglamentą) (1), ypač į jo 3 straipsnio 5 dalį,
atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 549/2004, nustatantį bendro Europos dangaus sukūrimo pagrindą (pagrindų reglamentą) (2), ypač į jo 8 straipsnio 1 dalį,
kadangi:
(1)
Komisijos įgyvendinimo reglamentu (ES) Nr. 1079/2012 (3) reikalaujama koordinuotai diegti sumažintu 8,33 kHz kanalų išskirstymu grindžiamą oro-žemės kalbinį ryšį, siekiant padidinti esamų oro-žemės kalbinio ryšio dažnių skaičių bei užtikrinti galimybę didinti oro erdvės sektorių skaičių ir susijusį oro eismo valdymo pajėgumą;
(2)
Įgyvendinimo reglamento (ES) Nr. 1079/2012 6 straipsnio 3 dalimi ketinta I priede išvardytoms valstybėms narėms nustatyti uždavinį, kad naujų pakeitimų į 8,33 kHz kanalų išskirstymą skaičius sudarytų bent 25 % bendro valstybėje narėje rajono skrydžių valdymo centrams suteiktų dažnio paskyrimų, kuriems taikomas 25 kHz išskirstymas, skaičiaus. Tačiau dabartinį paskelbtą 6 straipsnio 3 dalies tekstą galima aiškinti taip, kad juo nustatomas mažesnio užmojo įpareigojimas, todėl valstybėse narėse, kuriose yra daugiau nei vienas rajono skrydžių valdymo centras, papildomų dažnių skyrimo uždavinys būtų gerokai sumažintas;
(3)
pakeitimo tikslas - aiškiau išdėstyti Įgyvendinimo reglamento (ES) Nr. 1079/2012 6 straipsnio 3 dalį, todėl turėtų būti išlaikyta pradinė to teisės akto taikymo pradžios data;
(4)
todėl Įgyvendinimo reglamentas (ES) Nr. 1079/2012 turėtų būti atitinkamai iš dalies pakeistas;
(5)
šiame reglamente numatytos priemonės atitinka Bendro dangaus komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos įgyvendinimo reglamentas (ES) Nr. 1079/2012 6 straipsnio 3 dalis pakeičiama taip:
„3. I priede išvardytos valstybės narės ne vėliau kaip 2014 m. gruodžio 31 d. užtikrina, kad naujų pakeitimų į 8,33 kHz kanalų išskirstymą skaičius sudarytų bent 25 % viso į centrinį registrą įtrauktų dažnio paskyrimų, kuriems taikomas 25 kHz išskirstymas ir kurie valstybėje narėje paskirti rajono skrydžių valdymo centrams (toliau - ACC), skaičiaus. Šie pakeitimai apima ne vien ACC dažnio paskyrimus ir į juos neįtraukiami vadovavimo skrydžiams ryšio dažnio paskyrimai.“
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. gruodžio 7 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. liepos 10 d.

Labels: 7
12
8
11